SMPC ส่งซิก Q2 สดใส รับบาทอ่อน-ดีมานด์ถังแก๊สพุ่ง หนุนยอดขายปีนี้เข้าเป้า 15%
SMPC ส่งซิกไตรมาส 2/65 โตต่อเนื่อง รับอานิสงส์เงินบาทอ่อนค่า และดีมานด์ถังแก๊สเพิ่มขึ้น หนุนยอดขายโตปี 65 โต 10-15%

SMPC ส่งซิกไตรมาส 2/65 โตต่อเนื่อง รับอานิสงส์เงินบาทอ่อนค่า และดีมานด์ถังแก๊สเพิ่มขึ้น หนุนยอดขายโตปี 65 โต 10-15%
21 มิ.ย. 2565

นายสุรศักดิ์ เอิบสิริสุข กรรมการผู้จัดการ บริษัท สหมิตรถังแก๊ส จำกัด (มหาชน) หรือ SMPC เปิดเผยถึงแนวโน้มผลประกอบการไตรมาส 2/2565 คาดว่าจะเติบโตต่อเนื่องจากไตรมาส 1/2565 ที่ผ่านมา เนื่องจากความต้องการถังแก๊สยังดีต่อเนื่องโดยเฉพาะตลาดทวีปอเมริกาเหนือที่มีการฟื้นตัวของเศรษฐกิจอย่างแข็งแกร่ง
ขณะที่ตลาดแอฟริกายังมีแนวโน้มการเติบโตขึ้น ส่วนตลาดเอเชียมีโอกาสฟื้นตัวขึ้นเช่นเดียวกัน สำหรับค่าเงินบาทที่ปรับตัวอ่อนค่ามากในช่วงนี้ส่งผลดีต่อบริษัท เพราะ SMPC มีสัดส่วนการส่งออกมากถึง 95%
“คาดว่าไตรมาส 2/65 ทิศทางธุรกิจจะเติบโตต่อเนื่องจากไตรมาสแรกที่ผ่านมา จากยอดขายที่เติบโตได้ดี  อีกทั้งค่าเงินบาทอ่อนค่า ทำให้บริษัทได้รับอานิสงส์จากส่วนนี้ แต่ในด้านต้นทุนแม้ว่ามีการปรับตัวเพิ่มขึ้น แต่ก็สามารถบริหารจัดการได้  และบริษัทยังเดินหน้าในการกระจายความเสี่ยงธุรกิจ เพราะต้องยอมรับว่าเศรษฐกิจโลกก็ต้องมีความกังวล แต่ถ้าสามารถกระจายความเสี่ยงขายสินค้าที่หลากหลาย ก็เชื่อว่าการเติบโตยังมีต่อเนื่อง เพราะดีมานด์ถังแก๊สยังมีความต้องการอยู่” นายสุรศักดิ์ กล่าว
สำหรับราคาเหล็ก ซึ่งเป็นวัตถุดิบหลักในการผลิตถังแก๊สที่เพิ่มขึ้นอย่างต่อเนื่องนั้น บริษัทสามารถปรับเพิ่มราคาขายให้สอดคล้องกับต้นทุนที่เพิ่มขึ้น รวมทั้งบริษัทสามารถบริหารจัดการต้นทุนได้อย่างมีประสิทธิภาพ และการที่ SMPC ได้มีการขยายพื้นที่จัดเก็บสินค้าอีก 3 แสนใบ สามารถช่วยให้บริษัทบริหารและจัดการในเรื่องของสินค้าสำเร็จรูปได้ดียิ่งขึ้น
อย่างไรก็ดี ปี 2565 บริษัทคาดยอดขายจะเติบโต 10-15% ตั้งเป้าขายถังแก๊สไว้ที่ 8 ล้านใบ จากปีก่อนที่ 6.9 ล้านใบ โดยการเติบโตจะมาจากทั้งถังขนาดใหญ่และถังขนาดเล็ก รวมไปถึงการขยายการผลิตไปรับงานที่เป็นส่วนของถัง เพื่อรองรับน้ำยาแอร์ หรือผลิตภัณฑ์อื่นๆ ซึ่งเป็นกลยุทธ์ที่จะกระจายความเสี่ยง ดังนั้น ปีนี้บริษัทเชื่อว่าจะรักษาระดับมาร์จิ้นของบริษัทให้ดีขึ้นได้